‘Survivor SA’ is terug!Nico Panagio, die aanbieder van Survivor SA (Foto: Verskaf) Survivor SA het Sondagaand uiteindelik aangekondig dat dié gewilde werklikheidsreeks hernu is vir nog ŉ seisoen. M-Net het gesê Survivor SA se agtste seisoen sal Immunity Island genoem word en in 2020 op die kassie te sien wees. Inskrywings vir die seisoen is nou oop. “Survivor SA: Island of Secrets was ŉ fenomenale sukses danksy die interessante maar diverse groep spelers,” sê M-Net se bemarkingshoof, Lani Lombard. Die uitvoerende vervaardiger van Survivor SA, Handrie Basson, moedig aanhangers van die program aan om vanjaar in te skryf. “As jy lief daarvoor is om na Survivor te kyk, as jy al op die televisie geskree het uit frustrasie en bewondering, as jy al gesê het: ‘Ek sal dít kan doen!’, of as jy al gedink het: ‘Ek sal dit nooit doen nie!’ … dan is dit tyd om van die bank af op te staan en op die eiland te kom speel,” sê hy. Vanjaar is daar slegs een manier om vir Survivor SA in te skryf – deur die aanlyn inskrywingsvorm in te vul. Op M-Net se webwerf sal jy ŉ inskrywingsvorm invul wat bestaan uit ŉ paar persoonlike vrae. Jy sal ook ŉ video moet oplaai om te motiveer hoekom jy verdien om een van die deelnemers te wees. Om in te skryf moet jy ouer as 18 jaar wees teen die sluitingsdatum, 20 Januarie 2020. Jy moet ook ŉ Suid-Afrikaanse burger wees en permanent in Suid-Afrika woonagtig wees. Jou paspoort moet geldig wees tot Augustus 2020. Hoewel M-Net nog nie aangekondig het wanneer presies Survivor SA op die kassie gaan wees nie, sê hy dit sal in die tweede helfte van 2020 wees.